Diari Oficial de la Generalitat Valenciana


Sumari del DOGV 7357, del 10-09-2014 (2014/8182)

ORDE 15/2014, de 5 de setembre, de la Conselleria d'Hisenda i Administració Pública, per la qual es regula l'aplicació del Programa Eurodissea a la Comunitat Valenciana.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/09/05/15/dof/vci/html**

### Dades del document

Número de DOGV
:   7357

Data del DOGV
:   10-09-2014

Secció del DOGV
:   I. DISPOSICIONS GENERALS

Número del document
:   2014/8182


Data del document
:   05-09-2014

Organisme emissor
:   Conselleria d'Hisenda i Administració Pública

Tipus de document
:   Ordre

Descriptors 

:   * Conselleria d'Hisenda i Administració Pública
    * ajuda a l'ocupació
    * contracte de treball
    * treballador jove
    * suport econòmic
    * inserció professional
    * pràctiques de formació
    * treball temporal
    * legislació
    * empresa privada
    * ensenyament d'idiomes
    * jove
    * empresa pública

ORDE 15/2014, de 5 de setembre, de la Conselleria d'Hisenda i Administració Pública, per la qual es regula l'aplicació del Programa Eurodissea a la Comunitat Valenciana. [2014/8182]  
Preàmbul  
  
La Generalitat, a través de la Conselleria d'Hisenda i Administració Pública, participa anualment en el desenrotllament del Programa Eurodissea, creat l'any 1985 per l'Assemblea de Regions d'Europa.  
  
El Programa Eurodissea permet realitzar intercanvis entre jóvens de les regions d'Europa que hi participen, als quals possibilita beneficiar-se d'una formació lingüística i d'un període de pràctiques en una empresa estrangera. Les regions assumixen la responsabilitat de gestionar el programa i, basant-se en això, fan la preselecció dels candidats, s'encarreguen d'enviar-los i d'acollir-los, i gestionen les ofertes de períodes de pràctiques.  
La Generalitat, a través de la participació en el programa, pretén donar suport a la promoció i formació laboral dels jóvens valencians i els facilita l'accés a una experiència d'intercanvi internacional. D'altra banda, i en aplicació del principi de reciprocitat, establit per l'Assemblea de Regions d'Europa per a l'aplicació del Programa Eurodissea, la Comunitat Valenciana, per a poder enviar jóvens valencians a l'estranger, es compromet a rebre i facilitar estades a jóvens provinents d'altres regions.  
Constatant la importància que revist esta iniciativa per a la formació i inserció professional dels jóvens, la promoció del regionalisme des d'una consciència europea, i el foment de la internacionalització de les empreses, esta orde té per objecte establir les relacions de la Comunitat Valenciana amb les altres regions europees adherides al programa, regular les condicions de participació dels jóvens valencians que desitgen realitzar una pràctica professional en una altra regió així com dels jóvens estrangers que arriben a la Comunitat i de les empreses i entitats valencianes que els acullen.  
D'acord amb les normes del Programa Eurodissea, plasmades en els textos fundadors del programa, cada regió haurà de proporcionar l'allotjament i manutenció als jóvens que arriben a la seua regió durant el primer mes d'estada, així com un curs de l'idioma de la regió i activitats d'immersió cultural. Així mateix, tots els jóvens participants, tant els jóvens valencians que van com els jóvens europeus a què s'acull, disposaran d'assegurances de responsabilitat civil, accidents i repatriació que proporciona el Secretariat del Programa Eurodissea durant tot el període de l'intercanvi.  
La Proposta de Recomanació del Consell de la UE, COM (2013) 857, relativa al desenrotllament d'un marc de qualitat dels períodes de pràctiques assenyala, entre altres recomanacions, que perquè les pràctiques faciliten realment l'accés a l'ocupació, han d'oferir continguts de qualitat i condicions adequades i no constituir una alternativa de baix cost als llocs de treball regulars.  
El règim de concessió de subvencions destinades a la realització de pràctiques en empreses i entitats de la Comunitat Valenciana quedarà regulat per una orde de la Conselleria d'Hisenda i Administració Pública.  
L'article 29.1.f del Decret 20/2013, de 25 de gener, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública, assigna la competència de gestionar el Programa Eurodissea a la Direcció General de Projectes i Fons Europeus.  
En atenció de totes estes consideracions, d'acord amb els principis dels textos fundadors que regixen el programa i fent ús de les atribucions que em conferix l'article 28 de la Llei 5/1983, de 30 de desembre, del Consell, d'acord amb la redacció donada per la Llei 12/2007, de 20 de març, de la Generalitat, que la modifica i amb l'article 47 del Text Refós de la Llei de la Hisenda Pública Valenciana,  
  
  
  
ORDENE  
  
Article 1. Objecte  
Esta orde té per objecte establir les relacions de la Comunitat Valenciana amb les altres regions europees adherides al programa, regular les condicions de participació dels jóvens valencians que desitgen realitzar una pràctica professional en una altra regió, dels jóvens estrangers que arriben a la nostra Comunitat, així com de les empreses i entitats valencianes que els acullen.  
  
  
CAPÍTOL I  
Relacions entre les regions europees del programa  
  
Article 2. Objectius  
1. El Programa Eurodissea es basa en la cooperació interregional. Les regions fomenten el desenrotllament econòmic, social i cultural dels seus territoris, promovent la mobilitat professional dels jóvens i la internacionalització del capital humà i del teixit econòmic de les regions i impulsen l'intercanvi cultural.  
2. Des d'esta perspectiva, els seus objectius són:  
- Donar als jóvens europeus qualificats, que tinguen entre 18 i 30 anys i que residisquen en les regions actives del programa, l'oportunitat de fer unes pràctiques professionals, de tres a set mesos, en una empresa o en una institució estrangera  
- Promoure la transició dels jóvens al mercat laboral  
- Donar als jóvens l'oportunitat d'ampliar els seus horitzons culturals i professionals  
- Combatre la desocupació entre els jóvens i gestionar eficaçment els recursos humans  
- Fer els jóvens ambaixadors de les seues regions d'origen  
  
Article 3. Principis  
Els principis que regixen les relacions entre les regions del Programa Eurodissea són:  
a) Autonomia. Cada regió és lliure de definir uns mètodes de gestió del Programa, sempre que estos mètodes respecten les regles fonamentals establides en els textos fundadors. La regió és lliure de triar els criteris de finançament, i pot sol·licitar fons europeus per a finançar el sistema.  
b) Reciprocitat. Cada regió finança els jóvens en pràctiques que rep i es compromet a enviar els seus jóvens en pràctiques a altres regions europees. Cada regió enviarà a altres regions aproximadament el mateix nombre de jóvens que rep de les altres.  
c) Treball en xarxa. Eurodissea recolza en una xarxa de col·laboracions establides entre les regions, per a l'intercanvi d'experiències, la posada en comú de les pràctiques i la cooperació interregional.  
  
Article 4. Condicions de desenrotllament dels intercanvis  
a) Les regions d'acollida de jóvens en pràctiques, d'acord amb els textos fundadors, es comprometen a:  
- Proporcionar ofertes de pràctiques adequades en empreses o entitats de la seua regió  
- Informar de les condicions generals de funcionament del programa  
  
- Informar de les incidències a la regió d'origen  
- Col·laborar en la busca d'allotjament  
- Organitzar i finançar una formació lingüística  
- Verificar l'abonament de l'ajuda o remuneració al jove, que serà adequada a les condicions de vida de la regió d'acollida  
- Verificar la firma d'un contracte o conveni de pràctiques entre les parts  
- Fer un seguiment i avaluació de les pràctiques i dels jóvens en pràctiques  
- Proporcionar un certificat de participació en el programa quan acabe  
- Facilitar als jóvens en pràctiques el coneixement de la regió i la seua cultura  
b) Les regions d'enviament de jóvens en pràctiques, d'acord amb els textos fundadors, es comprometen a:  
- Informar els candidats sobre les condicions de participació en el programa  
- Realitzar la preselecció dels candidats incloent, almenys, una entrevista personal. La selecció definitiva la realitzarà l'empresa o la regió d'acollida  
- Donar d'alta els candidats en les assegurances, proporcionades pel programa mateix, de responsabilitat civil, repatriació i accidents  
- Fer seguiment dels antics jóvens en pràctiques  
La Comunitat Valenciana forma part del Programa Eurodissea des de 1987 i participa en els seus òrgans de gestió, com el Fòrum anual i els Comités de Pilotatge.  
  
  
CAPÍTOL II  
Condicions de participació dels jóvens valencians  
  
Article 5. Requisits dels participants  
Per a participar en el programa d'intercanvi i accedir a una pràctica professional en l'estranger, hauran de tindre els requisits següents:  
a) Haver nascut o estar empadronat a la Comunitat Valenciana, almenys els últims tres anys i tindre la nacionalitat espanyola o d'algun dels països europeus actius en el Programa Eurodissea.  
b) Tindre una edat compresa entre els 18 i 30 anys (ambdós inclosos)  
c) Posseir una qualificació professional  
d) Tindre un coneixement bàsic d'un idioma europeu.  
e) Estar inscrit com a demandant d'ocupació  
  
Article 6. Sol·licituds, documentació i termini  
1. La sol·licitud, degudament omplida en el model normalitzat disponible en l'adreça d'internet ?www.gva.es/eurodissea?, es presentarà en el registre d'entrada de la Conselleria d'Hisenda i Administració Pública o en qualsevol de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, junt amb la documentació següent:  
a) Certificat d'empadronament a la Comunitat Valenciana  
b) Fotocòpia del document nacional d'identitat  
c) Currículum en espanyol (en model Europass)  
d) Documentació acreditativa de la qualificació professional  
e) Certificació acreditativa d'inscripció com a demandant d'ocupació  
f) Certificat mèdic oficial   
g) Una fotografia mida de carnet  
2. La sol·licitud podrà ser presentada en qualsevol moment de l'any, i té una validesa d'un any natural des de la data de presentació en el registre d'entrada. Si passat un any l'interessat no manifesta interés a mantindre la seua candidatura, la sol·licitud serà arxivada.  
  
Article 7. Procés de selecció  
1. Les sol·licituds presentades s'integraran en una borsa de candidats que la Comunitat Valenciana proposarà a les diferents regions en funció de les ofertes de pràctiques de les dites regions, concordants amb la qualificació del sol·licitant. El Servici del Fons Social Europeu i Cooperació Territorial Europea (Servici del FSEiCTE) podrà demanar als candidats l'acreditació o ampliació de les informacions que continga la sol·licitud de participació.  
2. D'acord amb les ofertes publicades per les altres regions, el Servici del FSEiCTE convocarà els candidats amb el perfil adequat, per orde d'antiguitat en la data de registre d'entrada de la sol·licitud, per a la realització d'una entrevista personal i per a omplir el dossier de candidatura en la web oficial ?www.eurodyssee.eu?. Després de la comprovació del compliment dels requisits de participació i la idoneïtat del candidat, el Servici del FSEiCTE validarà i enviarà el dossier juntament amb el currículum a la regió d'acollida a través de la intranet de la web oficial.  
3. La selecció final la realitzarà la regió d'acollida juntament amb l'empresa que oferix la pràctica, que podrà fer una entrevista telefònica o emprar els mitjans que considere necessaris per a comprovar l'adequació del candidat per al lloc oferit, el nivell d'idiomes i la resta d'informacions aportades pels candidats.  
Article 8. Condicions generals  
1. En les estades en l'estranger dels jóvens valencians s'aplica la normativa d'estrangeria, laboral o educativa del país de destinació.  
  
2. Les condicions generals de l'estada en la regió d'acollida, d'acord amb el principi d'autonomia dels textos fundadors, seran les que establisca la regió i poden consultar-se en ?www.eurodysse.eu?. Durant el primer mes, els jóvens de la Comunitat Valenciana rebran un curs intensiu de l'idioma de la regió, allotjament i manutenció, i participaran també en activitats culturals. Durant el període de pràctica en l'empresa, l'allotjament serà facilitat per la regió de destinació, a càrrec del jove. No obstant això, este haurà de preveure que haurà de fer front als seus gastos fins que reba la primera remuneració.  
  
3. Així mateix comptaran amb assegurança d'accidents, responsabilitat civil i repatriació a càrrec del Programa Eurodissea. L'assistència sanitària dels jóvens en països de la UE i de l'EEE estarà coberta per la targeta sanitària europea i/o per una assegurança privada, i en els països europeus que no siguen membres de la UE per una assegurança privada.  
4. A la finalització de la pràctica, la regió d'acollida n'emetrà un certificat acreditatiu, sempre que esta s'haja desenrotllat dins dels paràmetres que establix el Programa Eurodissea i el jove aporte l'informe de finalització de l'estada. Eixe informe haurà de ser allotjat en el seu perfil en la web tant en la llengua de la regió d'acollida com en la seua llengua materna. Així mateix, haurà de contestar el qüestionari d'avaluació de les pràctiques en la web.  
  
Article 9. Obligacions dels candidats  
1. Els candidats facilitaran la documentació que se'ls requerisca per part del Servici del FSEiCTE així com per la regió d'acollida o l'empresa receptora.  
2. La subscripció del document de candidatura oficial en resposta a una oferta determinada, obliga el candidat, en cas de ser seleccionat, a fer la pràctica excepte força major degudament justificada. La renúncia a la realització de la pràctica o l'abandó de forma injustificada, suposarà la baixa definitiva en el programa, i impossibilitarà la seua participació en qualsevol convocatòria futura.  
3. Els candidats finalment seleccionats tindran les obligacions següents:  
a) Acceptació expressa de les condicions del lloc de pràctiques oferit.  
b) Realització d'un informe a la finalització de l'estada i ompliment de les enquestes de seguiment.  
c) Assumir els costos del viatge d'anada i tornada a la regió d'acollida.  
d) Sempre que siga possible, col·laborar en activitats de difusió del Servici del FSEiCTE relacionades amb el Programa Eurodissea.  
  
  
CAPÍTOL III  
Condicions de participació dels jóvens estrangers a la Comunitat Valenciana  
  
Article 10. Fluxos d'estada de jóvens estrangers  
La Comunitat Valenciana, sempre que siga possible, preveu establir dos fluxos d'estades de jóvens estrangers, que tindran com a dates aproximades d'inici els mesos de maig i octubre.  
  
Article 11. Condicions de funcionament  
1. D'acord amb el que establixen els textos fundadors del Programa Eurodissea i a fi que els jóvens estrangers s'integren en les empreses en millors condicions, durant el primer mes d'estada realitzaran un curs intensiu de perfeccionament d'idioma espanyol i participaran en activitats d'immersió cultural. La Generalitat facilitarà l'allotjament i la manutenció dels jóvens, finançarà eixe gasto així com el curs d'espanyol i les activitats d'immersió cultural. Eixos gastos podran estar cofinançats pel Fons Social Europeu. Durant este període l'assistència al curs d'espanyol i les activitats culturals són obligatòries.  
  
2. Així mateix comptaran amb una assegurança d'accident, responsabilitat civil i repatriació a càrrec del Programa Eurodissea. L'assistència sanitària dels jóvens de països de la UE i de l'EEE estarà coberta per la targeta sanitària europea durant el primer mes i per la Seguretat Social durant el període de pràctica en l'empresa, i la dels jóvens de països europeus que no siguen membres de la UE per una assegurança privada durant tota la seua estada.  
  
Article 12. Pràctica en l'empresa  
1. El començament de les pràctiques en l'empresa o entitat d'acollida tindrà com a dates d'inici els mesos de juny i novembre, sempre que siga possible, i una duració entre dos i cinc mesos.  
2. Després de la seua incorporació en l'empresa els jóvens subscriuran un contracte o conveni de pràctiques i rebran una remuneració mensual que els permetrà assumir els gastos de manutenció i allotjament durant la duració de la pràctica.  
  
Article 13. Seguiment  
1. Els participants estrangers ompliran els qüestionaris que els proporcione el Servici del FSEiCTE i acudiran a les dependències d'eixe servici per a mantindre entrevistes personals de seguiment després del primer mes de pràctica en l'empresa i en l'últim mes.  
  
2. Els jóvens comunicaran les incidències, segons la naturalesa que tinguen, al seu tutor en l'empresa i/o al Servici del FSEiCTE.  
3. A la finalització de la pràctica, el jove aportarà el preceptiu informe final d'estada i la Conselleria d'Hisenda i Administració Pública n'emetrà un certificat acreditatiu, sempre que esta s'haja desenrotllat dins dels paràmetres que establix el Programa Eurodissea i la present orde.  
  
  
CAPÍTOL IV  
Condicions de participació de les empreses de la Comunitat Valenciana  
  
Article 14. Regulació  
1. Les empreses i entitats que acullen jóvens estrangers en la Comunitat Valenciana s'atindran a allò que s'ha disposat en una orde de la Conselleria d'Hisenda i Administració Pública que regularà el règim de concessió de subvencions a les empreses i entitats.  
2. Estes ajudes podran estar cofinançades pel Fons Social Europeu.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació.  
  
  
València, 5 de setembre de 2014  
  
El conseller d'Hisenda i Administració Pública,  
JUAN CARLOS MORAGUES FERRER


Còpia Permalink ELI